Հանճարեղ Ռեմբրանդի (1606-1669) ստեղծագործությունը համաշխարհային գեղանկարչության գագաթնակետերից մեկն է։ Թեմատիկ դիապազոնի արտասովոր լայնությունը, խոր հումանիզմը, որով ներշնչված էին նրա ստեղծագործությունները, նրա արվեստի իսկական դեմոկրատականությունը, առավել արտահայտիչ գեղարվեստական միջոցների հարատև որոնումները, անգերազանցելի վարպետությունը նկարչին հնարավորություն են տալիս մարմնավորելու ժամանակի ամենախոր և առաջադիմական գաղափարները։ Ռեմբրանդի հասուն և ուշ շրջանի նկարների երանգավորումը (կոլորիտը), որը հիմնված է նրբին գույներով շողացող, ասես առկայծող և կենտրոնացող տաք երանգների զուգորդման վրա, ինչպես և առարկաների իսկ ճառագայթած լույսը նպաստում են նրա ստեղծագործությունների արտասովոր հուզականությանը։ Բայց դրանց առանձնահատուկ արժեք են հաղորդում այն վսեմ, ազնվաբարո զգացումները, որոնք առօրեական իրերին տալիս են բանաստեղծականություն և վսեմ գեղեցկություն։